《别毛质夫省宣抚丘同知访都督张知院十韵代简》
宋代·许及之

交契三生在，违离百念休。杜门烦枉驾，力疾喜登楼。

击节听高论，持杯散暮愁。诸公争屈致，故里可淹留。

科第休云晚，行藏却自由。安边须远略，造膝待前筹。

雨泊中川屿，风帆古括州。知津君已熟，惜别我何忧。

京口留青眼，澄江正白头。或纾知己问，已负杀身酬。

作者简介：许及之（？～一二○九），字深甫，温州永嘉（今浙江温州）人。孝宗隆兴元年（一一六三）进士。淳熙七年（一一八○）知袁州分宜县（明正德《袁州府志》卷六）。以荐除诸军审计，迁宗正簿。十五年，为拾遗。光宗受禅，除军器监、迁太常少卿，以言者罢。绍熙元年（一一九○）除淮南东路运判兼提刑，以事贬知庐州。召除大理少卿。宁宗即位，除吏部尚书兼给事中。以谄事韩侂胄，嘉泰二年（一二○二）拜参知政事，进知枢密院兼参政。韩败，降两官，泉州居住。嘉定二年卒。